b'\n_START_ARTICLE_\nMehano\n_START_SECTION_\nZgodovina\n_START_PARAGRAPH_\nTovarna je bila ustanovljena leta 1952 pod imenom MEHANOTEHNIKA, podjetje za proizvodnjo in prodajo kovinskih in plasti\xc4\x8dnih izdelkov. Tovarna je ime dobila po prvi igra\xc4\x8di, ki jo je izdelovala, in sicer po sestavljanki. Na za\xc4\x8detku podjetje ni imelo svojih prostorov. Leta 1953 so prostore uredili v Izoli in kupili so prve stroje. Ker so prostori postali premajhni, so se leta 1959 preselili na lokacijo, na kateri so potem delovali do leta 2009. Leta 1962 so v Materiji odprli nov obrat, ki je sprva proizvajal le dolo\xc4\x8dene polizdelke, po letu 1971 pa so se osredoto\xc4\x8dili samo na proizvodnjo pli\xc5\xa1astih igra\xc4\x8d._NEWLINE_V 60. letih 20. stoletja je Mehanotehnika za\xc4\x8dela sodelovati s Katedro za psihologijo na Filozofski fakulteti v Ljubljani in skupaj sta vodili projekt dobre igra\xc4\x8de. Zato je Mehanotehnika pri\xc4\x8dela izdelovati igra\xc4\x8de z vi\xc5\xa1jimi psiho-pedago\xc5\xa1kimi vrednostmi. Tovarna je kmalu postala znana po vsej nekdanji Jugoslaviji in tudi zunaj jugoslovanskih meja. Od samih za\xc4\x8detkov so sodelovali na najve\xc4\x8djem sejmu igra\xc4\x8d v nem\xc5\xa1kem N\xc3\xbcrnbergu._NEWLINE_Po letu 1990 se je tovarna preimenovala, in sicer je bilo novoizbrano ime kraj\xc5\xa1e, a je ohranjalo tradicijo in sloves nekdanjega \xe2\x80\x93 Mehano. Po razpadu jugoslovanskega trga se je podjetje usmerilo ve\xc4\x8dinoma v izvoz \xe2\x80\x93 ve\xc4\x8d kot 95\xc2\xa0% proizvodnje so izvozili na tuje trge._NEWLINE_Zaradi likvidnostnih te\xc5\xbeav je podjetje konec leta 2008 po 56 letih prenehalo s proizvodnjo._NEWLINE_Leta 2010, po dveletnem premoru, so bile ponovno vzpostavljene nekatere \xc5\xbee znane in tudi nove blagovne znamke tovarne Mehano (My First Train, prenosnika Bimbo in Hello Kitty, Train Line, Speed Trains in nova celostna podoba za \xc5\xbeelezni\xc5\xa1ke garniture). Izdelki so narejeni na Kitajskem.'